**Հ Ի Մ Ն Ա Վ Ո Ր ՈՒ Մ**

***ԹՄՐԱՄԻՋՈՑՆԵՐԻ ԵՎ ՀՈԳԵՄԵՏ (ՀՈԳԵՆԵՐԳՈՐԾՈՒՆ) ՆՅՈՒԹԵՐԻ ՄԱՍԻՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ***

***1. Ընթացիկ իրավիճակը և իրավական ակտի ընդունման անհրաժեշտությունը***

Գիտակցելով, որ թմրանյութերի չարաշահումն աշխարհում գլոբալ բնույթ է ստացել և հսկայական վտանգ է ներկայացնում ողջ մարդկության կյանքի և առողջության համար, և որ այդ չարիքն անհնար է արմատախիլ անել առանձին պետությունների ջանքերով, թմրանյութերի ապօրինի շրջանառության դեմ պայքարի արդյունավետությունը բարձրացնելու նպատակով, Անկախ Պետությունների Համագործակցության մասնակից պետությունների Կառավարությունների կողմից փոփոխություններ և լրացումներ են կատարվել Թմրամիջոցների, հոգեմետ նյութերի և պրեկուրսորների ապօրինի շրջանառության դեմ պայքարում Անկախ Պետությունների Համագործակցության մասնակից պետությունների համագործակցության մասին 2000 թվականի նոյեմբերի 30-ի համաձայնագրում (այսուհետ՝ Համաձայնագիր):

2021թ. մայիսի 6-ին ՀՀ Ազգային ժողովի կողմից վավերացվել է Համաձայնագրում փոփոխություններ կատարելու մասին արձանագրությունը, որը Հայաստանի Հանրապետության համար ուժի մեջ է մտել 2021թ. հունիսի 21-ից:

Միջազգային պայմանագրերի մասին ՀՀ օրենքի 18-րդ հոդվածի 4-րդ մասի համաձայն՝ Եթե Հայաստանի Հանրապետության վավերացրած միջազգային պայմանագրից բխում է, որ պետք է ընդունվի նոր օրենք կամ փոփոխություններ կատարվեն գործող օրենքում, ապա Կառավարությունը միջազգային պայմանագրի ուժի մեջ մտնելուց հետո՝ երեք ամսվա ընթացքում, օրենքով սահմանված կարգով Հայաստանի Հանրապետության Ազգային ժողովի քննարկմանն է ներկայացնում օրենքում փոփոխություններ կատարելու կամ նոր օրենք ընդունելու մասին օրենքի նախագիծ:

Նորմատիվ իրավական ակտերի մասին ՀՀ օրենքի 9-րդ հոդվածի 2-րդ մասի համաձայն՝ Նորմատիվ իրավական ակտը չպետք է հակասի հավասար կամ ավելի բարձր իրավաբանական ուժ ունեցող նորմատիվ իրավական ակտերին:

Նկատի ունենալով վերոգրյալը՝ միջազգային իրավական ակտի՝ Թմրամիջոցների, հոգեմետ նյութերի և պրեկուրսորների ապօրինի շրջանառության դեմ պայքարում Անկախ Պետությունների Համագործակցության մասնակից պետությունների համագործակցության մասին 2000 թվականի նոյեմբերի 30-ի Համաձայնագրի դրույթներին չհակասելու նպատակով՝ անհրաժեշտություն է առաջացել լրացում կատարել Թմրամիջոցների և հոգեմետ (հոգեներգործուն) նյութերի մասին 2002 թվականի դեկտեմբերի 26-ի ՀՕ-518-Ն օրենքում՝ համապատասխանեցնելով այն Համաձայնագրում կատարված փոփոխություններին, մասնավորապես՝ լրացված հասկացությունների մասով:

Այդ նկատառումներից ելնելով՝ մշակվել է Թմրամիջոցների և հոգեմետ (հոգեներգործուն) նյութերի մասին օրենքում լրացում կատարելու մասին օրենքի նախագիծ:

Նախագծի համաձայն՝ օրենքը լրացվել է Համաձայնագրով սահմանված նոր հասկացությամբ՝ համապատասխանեցվելով Համաձայնագրում կիրառվող հասկացություններին: Թմրամիջոցների և հոգեմետ (հոգեներգործուն) նյութերի մասին օրենքում լրացվող հասկացությունների համար քրեական պատասխանատվություն նախատեսելու նպատակով անհրաժեշտություն է առաջացել լրացումներ կատարել նաև Հայաստանի Հանրապետության քրեական օրենսգրքում (այսուհետև՝ Օրենսգիրք)։

Նախագծի համաձայն՝ օրենսգրքի 27-րդ, 393-399-րդ, 402-403-րդ, 515-րդ և 531-րդ հոդվածները կլրացվեն «ածանցյալ» հասկացությամբ, ինչի շնորհիվ կնախատեսվի քրեական պատասխանատվություն նաև թմրամիջոցների, հոգեմետ հոգեներգործուն նյութերի ածանցյալների ապօրինի շրջանառության, իրացման, հափշտակության, շորթման, մաքսանենգության, դրանց գործածմանը հակելու, ներգրավելու, գործածմանը նպաստելու և դրանց ապօրինի կիրառության այլ դեպքերում։

Թմրամիջոցների և հոգեմետ (հոգեներգործուն) նյութերի մասին օրենքում լրացում կատարելու մասին ՀՀ օրենքի նախագծի ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չի առաջանա։

***2․ Կապը ռազմավարական փաստաթղթերի հետ***

Նախագծի ընդունումը բխում է ՀՀ կառավարության 2021 թվականի սեպտեմբերի 30-ի «Հայաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարի 2022 թվականի միջոցառումների ծրագիրը և ժամանակացույցը հաստատելու մասին» 1616-Լ որոշման ծրագրի 24-րդ կետի 2-րդ ենթակետից։

1. ***Առաջարկվող կարգավորման բնույթը***

Համաձայնագրում կատարված փոփոխություններին և լրացումներին համապատասխան՝ նախագծով նախատեսվում է Թմրամիջոցների և հոգեմետ (հոգեներգործուն) նյութերի մասին լրացնել նոր՝թմրանյութերի հոգեմետ (հոգեներգործուն) նյութերի ածանցյալներ հասկացությամբ, իսկ Հայաստանի Հանրապետության քրեական օրենսգրքում լրացնել «ածանցյալ» հասկացությունը:

***4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները***

Նախագծի ընդունման պարագայում անհրաժեշտություն կառաջանա ՀՀ ոստիկանության փորձաքրեագիտական վարչության լաբորատորիան հագեցնել նոր սերնդի մասս-սելեկտիվային դեդեկտորով գազային քրոմատոգրաֆով և հեղուկային պրեպարատիվ և անալիտիկ քրոմատոգրաֆով, որոնք պետք է ունենան նյութերի այլընտրանքային գրադարաններ։

Նշված սարքավորումների ընդհանուր արժեքը կկազմի 131․240․000 ՀՀ դրամ։ Դրանց ձեռք բերման անհրաժեշտությունն արձանագրված է ՀՀ կառավարության 2021 թվականի նոյեմբերի 18-ի «ՀՀ կառավարության 2021-2026թթ․ գործունեության միջոցառումների ծրագիրը հաստատելու մասին» թիվ 1908-Լ որոշման 1-ին հավելվածի «Ոստիկանություն» գլխի 5-րդ կետի՝ «Ոստիկանության տեխնիկական հագեցվածության մակարդակի բարձրացում» նպատակի «ՀՀ ոստիկանության փորձաքրեագիտական (դատաավտոտեխնիկական, դատաձգաբանական, դատահետքաբանական և դատաապրանքագիտական) ներուժի զարգացում, փորձաքրեագիտական գործունեության համար անհրաժեշտ նոր տեխնիկական միջոցների ձեռքբերում» միջոցառմամբ, որի կատարման վերջնաժամկետ է սահմանված 2022 թվականի դեկտեմբերի 2-րդ տասնօրյակը։

***5.******Նախագծի մշակման գործընթացում ներգրավված ինստիտուտները և անձինք***

ՀՀ ոստիկանության կողմից:

***6․ Ակնկալվող արդյունքը***

Օրենքում կատարված լրացումը կնպաստիթմրամիջոցների, հոգեմետ նյութերի և պրեկուրսորների ապօրինի շրջանառության դեմ պայքարի արդյունավետության բարձրացմանը և այս ոլորտում Անկախ Պետությունների Համագործակցության մասնակից պետությունների համագործակցության ամրապնդմանը:

***ՀՀ ՈՍՏԻԿԱՆՈՒԹՅՈՒՆ***